钦定古今图书集成/理学汇编/学行典/第130卷 > 杨龟山集 > 《答张敬夫》
## 钦定古今图书集成/理学汇编/学行典/第130卷 > 杨龟山集 > 《答张敬夫》

“忠恕”之说。窃意明道是就人分上分别浅深而言，伊
川是就理上该贯上下而言。若就人分上说，则“违道
不远”者，贤人推之之事也；“一以贯之”者，圣人之不待
推也。若就理上平说，则忠只是尽己，恕只是推己。但
其所以尽、所以推，则圣贤之分不同，如《明道》之说耳。
大抵《明道》之言，发明极致，通透洒落，善开发人；伊川
之言，即事明理，质悫精深，尤耐咀嚼。然《明道》之言，一
见便好，久看愈好，所以贤愚皆获其益。伊川之言，乍
见未好，久看方好，故非久于玩索者，不能识其味。此
其自任，所以有成人材、尊师道之不同。